**Műszaki leírás**

*Kerepes Város Önkormányzata által a 69/2021. (III.30.) Kt. hatáskörben hozott polgármesteri határozata alapján, Kerepes Város közigazgatási területén autóbusszal végzett, menetrend szerinti helyi személyszállítási közszolgáltatás biztosítása tárgyában indult beszerzési eljárás ajánlati felhívásának*

 **1. sz. melléklete**

**I. Az ellátandó közszolgáltatási tevékenység és a minimális közszolgáltatási követelmények**

1. Az ajánlattevőnek a közszolgáltatást a 2012. évi XLI. törvény és Kerepes Város Önkormányzata 8/2010. (IV.1.) rendeletének előírásai szerint kell végeznie.
2. A közszolgáltatási feladat Kerepes Város közigazgatási területén belül autóbusszal végzett menetrend szerinti helyi személyszállítás ellátása.
3. Helyi viszonylatban a szolgáltató a jelen műszaki leírás alapján, Kerepes Város Önkormányzatának 8/2010. (IV.1.) önkormányzati rendeletében meghatározott jegy és bérletdíjak szedésére jogosult.
4. A szolgáltatásnyújtáshoz iránymutatást ad a jelen műszaki leírás 2. sz. függelékét képező menetrend. A járatsűrűséget, illetve a járatindítási időket ez tartalmazza. Az ajánlatkérő erre a szolgáltatásra kér ajánlatot.
5. A helyi közösségi közlekedés elsődleges célja, hogy biztosítsa a település lakossága számára a HÉV állomások gyors, hatékony megközelítését, ezért a járatoknak összhangban kell állni a HÉV menetrendjével.
6. További részletes feltételek a jelen műszaki leírás 1. sz. függelékét képező közszolgáltatási szerződéses feltételek között kerültek meghatározásra.

**II. A tevékenység végzésével együtt járó szolgáltatói jogosultságok és kötelezettségek**

1. A viteldíjak bruttó összegét jelen műszaki leírás V. pontja és az önkormányzati rendelet tartalmazza. A pályázónak a pályázat elkészítésekor ezek összegével kell kalkulálnia.
2. Az ajánlatkérő évente a szolgáltatást végző részére önkormányzati hozzájárulást fizet. A hozzájárulás a szerződés időtartama alatt havi részletekben kerül kifizetésre a szolgáltató részére a közszolgáltatási szerződésben foglaltak szerint.
3. Az ajánlattevőnek a buszközlekedést a vonatkozó jogszabályokban foglaltaknak megfelelő műszaki állapotban lévő autóbuszokkal kell végeznie.

4. További szolgáltatói jogosultságok és kötelezettségek a közszolgáltatási szerződéses feltételekben kerültek meghatározásra.

5. A szolgáltató tevékenységét más szolgáltató jogosultságai nem érintik.

**III. A szolgáltató birtokába vagy használatába kerülő létesítmények, eszközök meghatározása, azok működtetésének és használatának feltételei**

Létesítmények, eszközök nem kerülnek a szolgáltató birtokába vagy használatába. A szolgáltatás üzemeltetéséhez szükséges vagyoni eszközöket és azok használatát a közszolgáltatási szerződéses feltételek tartalmazzák.

**IV. Az önkormányzat szolgáltatóval szembeni jogosultságai és kötelezettségei**

A közszolgáltatási szerződéses feltételekben meghatározottak szerint.

**V. Tájékoztatás a korábbi szolgáltató által nyújtott szolgáltatásokról, annak teljesítményeiről és az általa alkalmazott díj- és jegyrendszerről**

1. A pályázat kiírásakor hatályos menetrendet a 2. sz. függelék tartalmazza.
2. A 2021. évi bruttó menetjegyárak:

*a)* menetjegy ára: 200 forint

*b)* havi bérlet ára: 3200 forint

*c)* tanuló-, nyugdíjas havi bérlet ára: 1200 forint

**VI. Az alvállalkozó közreműködésére és közös ajánlattételre vonatkozó feltételek**

Az ajánlattevő a szolgáltatás nyújtásához alvállalkozót nem vehet igénybe. A kiíró közös ajánlattételre nem nyújt lehetőséget.

**VII. A közszolgáltatási szerződés módosításának, felmondásának feltételei**

A közszolgáltatási szerződés a 2012. évi XLI. törvény és a közszolgáltatási szerződéses feltételek rendelkezései szerint módosítható vagy mondható fel.

**VIII. Az ajánlattevő alkalmasságára vonatkozó feltételek**

**Az alkalmassági követelmények:**

Pénzügyi és gazdasági alkalmasságot kizáró körülmények:

P1.) Alkalmatlan az ajánlattevő, ha a pénzügyi intézmény nyilatkozata szerint bármely számlájával szemben – a kiállítás dátumától számított – egy éven belül 30 napon túli sorban álló tétel szerepel.

P2.) Alkalmatlan az ajánlattevő, ha az utolsó három lezárt üzleti évben vizsgálva árbevétele nem éri el az évi nettó 100 millió forintot.

Műszaki, illetőleg szakmai alkalmasságot kizáró körülmények:

M1.) Alkalmatlan az ajánlattevő, ha az ajánlattételkor nem rendelkezik a Nemzeti Közlekedési Hatóság által kiállított autóbuszos személyszállító engedéllyel, amelynek a B/1 pontjában az ajánlattételkor már bejegyezve kell legyen a menetrend szerinti személyszállítás belföldi helyi forgalomban fővállalkozóként történő ellátásának joga.

M2.) Alkalmatlan az ajánlattevő, ha nem rendelkezik a feladat biztonságos ellátásához megfelelő 1 db + 1 db tartalék autóbusszal, melyek az ajánlattételkor a pályázó nevére szólóan rendelkeznek a Nemzeti Közlekedési Hatóság Engedélykivonatával. Az egyes autóbuszok egyedi engedélykivonatában, az ajánlattételkor már bejegyezve kell legyen a menetrend szerinti személyszállítás belföldi helyi forgalomban történő ellátásának joga fővállalkozóként.

Alkalmatlan az ajánlattevő, ha nem tudja igazolni, hogy a pályázat beadásának időpontját közvetlenül megelőző 60 napon minimum 4 településen fővállalkozóként helyi – Önkormányzat által megrendelt – menetrend szerinti személyszállítási feladatot lát el, melyek évi összes futásteljesítménye eléri a 350 000 km-t.

Pénzügyi és gazdasági alkalmasság – a megkövetelt igazolási mód:

P1.) Az ajánlattevő valamennyi számlavezető pénzügyi intézménye valamennyi (jelenleg élő és a vizsgált időszak alatt megszüntetett) számlájára vonatkozó az ajánlattételi határidő lejártától számított 60 napnál nem régebbi nyilatkozata, attól függően, hogy az ajánlattevő mikor jött létre, illetve mikor kezdte meg tevékenységét, amennyiben ezek az adatok rendelkezésre állnak, az alábbi tartalommal:

* + számlaszáma(i),
	+ mióta vezeti az ajánlattevő számláját,
	+ számlájával szemben volt-e sorban állás, ha igen, mikor, mennyi ideig.

Amennyiben az ajánlattevő a kiállítás dátumától visszafelé számított egy évnél később jött létre, illetve később kezdte meg tevékenységét, ezen időtartamra vonatkozóan csatolja be a pénzügyi intézményi nyilatkozatot.

P2.) Az ajánlattételi határidő lejártát megelőzően a hatályos számviteli jogszabályoknak megfelelő beszámolóval lezárt utolsó három üzleti évre vonatkozó saját vagy jogelődje beszámolóinak benyújtása egyszerű másolatban, kiegészítő mellékletek nélkül, amennyiben a beszámoló a céginformációs szolgálat honlapján (<http://e-beszamolo.kim.gov.hu>) nem érhető el. (Ha a beszámoló a honlapon megtalálható, csatolása az ajánlatban nem szükséges.)

Amennyiben az ajánlattevő letelepedése szerinti ország joga nem írja elő beszámoló közzétételét, az ajánlatkérő elfogadja az ajánlattevő cégszerű, vagy könyvelője (könyvvizsgálója) által ellenjegyzett nyilatkozatát is az ajánlattételi felhívás megküldését megelőzően lezárt utolsó üzleti év és az azt megelőző két üzleti év mérleg szerinti eredményéről (évenkénti bontásban).

Műszaki, illetőleg szakmai alkalmasság – a megkövetelt igazolási mód:

M1.) Ajánlattevő rendelkezik, a Nemzeti Közlekedési Hatóság által kiállított autóbuszos személyszállító engedéllyel, melynek B/1. pontjába az ajánlattételkor hatóságilag be van jegyezve a helyi menetrend szerint személyszállítási tevékenység fővállalkozóként gyakorlásának joga.

A Nemzeti Közlekedési Hatóság engedélykivonata másolatának, illetve a rendelkezési jogosultságot (tulajdon, bérlet, lízing, stb.) igazoló szerződés másolatának csatolása.

M2.) Ajánlattevő a pályázat beadásának időpontját közvetlenül megelőző 60 napon minimum 4 településen fővállalkozóként helyi – Önkormányzat által megrendelt – menetrendszerinti személyszállítási feladatot lát el, melyek évi összes futásteljesítménye el kell érje a 350 000 km-t.

A helyi menetrendszerinti személyszállítási referenciáról szóló saját nyilatkozattal (az alkalmassági kritériumnak való megfelelés mértékéig), amely legalább az alábbiakat tartalmazza:

- a teljesítés ideje;

- a szerződést kötő önkormányzat megnevezése, képviselőjének neve,

 beosztása és elérhetősége;

- a szolgáltatás tárgya;

- a közszolgáltatás éves futásteljesítménye

**IX. A benyújtandó ajánlat tartalomjegyzéke**

1. Fedőlap
2. Tartalomjegyzék
3. Ajánlati összesítő
4. Nyilatkozat a pályázati felhívás feltételeire, a szerződés teljesítésére és a kért ellenszolgáltatásra vonatkozóan
5. Nyilatkozat a kizáró okokra vonatkozóan
6. Autóbuszos személyszállító engedély másolata
7. A szolgáltatási feladat ellátásához használni kívánt autóbuszok engedélykivonatainak másolata
8. Pénzügyi intézménytől származó nyilatkozat
9. Cégkivonat
10. Aláírási címpéldány
11. Mérleg és eredmény kimutatás
12. Az ajánlat tartalmának részletes ismertetése, ajánlattevő észrevételei, cégbemutató stb.
	* Szolgáltató tulajdonában lévő és lízingelt **autóbuszok és egyéb gépjárművek** felsorolása (feltüntetve a gyártás, a forgalomba helyezés évszámát és a motor környezetvédelmi besorolását, műszaki engedély, rendszám is) amelyeket a szolgáltatási feladat ellátásához használni kíván
	* Szolgáltató működéséhez szükséges **pénzügyi feltételek** bemutatása

**A közszolgáltatási szerződés megkötése és teljesítése során alkalmazott legfontosabb jogszabályok felsorolása**

**Kerepes Város Önkormányzata részéről:**

* A személyszállítási szolgáltatásokról szóló 2012. évi XLI. törvény és a hatályos, egységes szerkezetű 1191/69. EGK. rendelet,
* Magyarország helyi önkormányzatairól szóló 2011. évi CLXXXIX. törvény,
* A közúti közlekedésről szóló 1988. évi I. törvény és a végrehajtására kiadott 30/1988. (IV. 21.) MT rendelet,
* Kerepes Önkormányzat Képviselő-testületének 8/2010. (IV.1.) önkormányzati rendelete

**A Szolgáltató részéről:**

* A gazdasági társaságokról szóló 2006. IV. törvény
* A személyszállítási szerződésekről szóló 20/1981. (VI. 19.) Mt. rendelet,
* A közforgalmú személyszállítási utazási kedvezményekről szóló 85/2007. (IV.25) Kormányrendelet,
* a díj ellenében végzett közúti árutovábbítási, a saját számlás áruszállítási, valamint az autóbusszal díj ellenében végzett személyszállítási és a saját számlás személyszállítási tevékenységről, továbbá az ezekkel összefüggő jogszabályok módosításáról szóló 261/2011. (XII. 7.) Korm. rendelet,
* A közúti járművek műszaki megvizsgálásáról szóló 5/1990. (IV. 12.) KÖHÉM rendelet,
* A közúti járművek forgalomba helyezésének és forgalomban tartásának műszaki feltételeiről szóló 6/1990. (IV.12.) KÖHÉM rendelet,
* Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet,
* A fogyasztói árkiegészítésekről szóló 2003. évi LXXXVII. törvény,
* A belföldi menetrend szerinti személyszállítás ingyenes utazásai után járó fogyasztói árkiegészítés megállapításáról szóló 31/2007. (III. 13.) GKM rendelet,
* A számvitelről szóló 2000. évi C. törvény,
* Az egyenlő bánásmódról és az esélyegyenlőség előmozdításáról szóló 2003. évi CXXV. törvény.

**1. sz. függelék**

**Közszolgáltatási szerződéses feltételek**

### I. A szerződés tárgya és időtartama

**1. Közszolgáltatási feladatok**

Az Önkormányzat megbízza a Szolgáltatót Kerepes Város közigazgatási területén belül autóbusszal végzett menetrend szerinti helyi személyszállítási közszolgáltatás ellátásával, a Szerződés mellékletében foglalt menetrendnek megfelelően, a II. fejezetben részletezett kizárólagos közszolgáltatási jogokat biztosítva a Szolgáltató számára.

A Szolgáltató a Megállapodás alapján a helyi autóbuszjáratok menetrendjét Önkormányzattal egyeztetett módon meghirdeti.

Az Önkormányzat vállalja, hogy a lakosságtól, intézményektől, érkező észrevételeket, menetrend módosítási kéréseket előzetesen véleményezi és álláspontját a Szolgáltatóval közli.

**2. Szolgáltatási időszak**

A Szolgáltató közszolgáltatási feladatok ellátására 2021. július 6-án 00.00 órától a szerződés megszűnésének napjáig, 2023. július 5. 23.59 óráig határozott időtartamra jogosult és kötelezett.

**3. Kiegészítő és egyéb tevékenységek**

A Szolgáltató a Szerződés tárgyát képező feladatokhoz kapcsolódóan jogosult minden olyan kiegészítő tevékenység végzésére, amely a közszolgáltatás színvonalát növeli, a komplex utas-kiszolgálást segíti és a közszolgáltatási feladatok ellátását biztosító eszközök és emberi erőforrások kihasználását javítja. A Szolgáltató a Szerződésben vállalt tevékenységen kívül más közszolgáltatási szerződések alapján, további helyközi és helyi személyszállítási közszolgáltatást is végezhet.

Az engedélyköteles tevékenységekhez előírt hatósági engedélyek megszerzése és fenntartása a jelen szerződés teljes időtartama alatt a Szolgáltató kötelezettsége.

Szolgáltató gondoskodik a jegyek, bérletek, menetrend előállításáról és egyéb a szolgáltatással összefüggő feltétel megteremtéséről.

### II. Közszolgáltatási jogok

**1. Kizárólagos jogok**

Az Önkormányzat vállalja, hogy Kerepes Város közigazgatási területén a jelen Szerződés alapján a közszolgáltatás joga a menetrend szerinti helyi autóbusz-közlekedés vonatkozásában kizárólag a Szolgáltatót illeti meg.

**2. Átruházás**

A Szolgáltató megbízása személyére tekintettel történik. Ebből eredően a Szerződésben foglalt közszolgáltatói jogosultságát az Önkormányzat hozzájárulása nélkül más természetes, vagy jogi személyre sem egészben, sem részben nem ruházhatja át, a közszolgáltatási jogokat más gazdasági társaságba nem pénzbeli hozzájárulásként sem egészben, sem részben nem viheti be.Az Önkormányzat az átruházáshoz csak kivételesen indokolt esetben járul hozzá, amennyiben az átruházás nem veszélyezteti a Szerződésben rögzített közszolgáltatási feladatok teljesítését.

A Szolgáltató tájékoztatni köteles az Önkormányzatot a tulajdonosi körben bekövetkezett változásokról, ha a változások külön-külön vagy együttesen a mellékletben szereplő cégkivonat szerinti jegyzett tőke több mint 25 százalékát érintik.

III. A szolgáltatás feltételei, közszolgáltatási követelmények

**1. A szolgáltatások folyamatossága**

A Szolgáltató mindenkor köteles biztosítani a Szerződés tárgyát képező közszolgáltatások folyamatos, zavartalan fenntartását, vis maior esetét kivéve. A Szerződés alkalmazásában vis maiornak minősül minden a szerződő Felek akaratától független tény, esemény vagy körülmény, amelyet a Felek a tőlük ésszerűen elvárható erőfeszítéssel sem tudnak meggátolni.

Bárminemű akadályoztatás esetén a Szolgáltató haladéktalanul megtesz minden óvintézkedést a közszolgáltatás folyamatossága érdekében.

A Szolgáltatónak felróható üzemszünet esetén a Szolgáltatót terhel minden olyan költség, amelyet az Önkormányzat kényszerült viselni a közszolgáltatás ideiglenes biztosításával összefüggésben.

**2. Személyszállítási feltételek**

A Szolgáltatónak mindenkor gondoskodnia kell a szolgáltatást illető megfelelő utas tájékoztatásról, beleértve az akadályoztatás eseteit is.

Szolgáltató köteles gondoskodni arról, hogy a menetrend a buszokon és a buszvárókban folyamatosan, jól láthatóan, megfelelő állapotban elérhető legyen az utasok számára.

A Szolgáltató a menetrendben meghirdetett járatokkal a vonatkozó rendeletnek megfelelően köteles a személyszállítást elvállalni. Az utasokkal szembeni szerződéskötési (szállítási) kötelezettsége a rendeletben megfogalmazottak szerint áll fenn, azonban ez nem mentesíti a zsúfoltságmentes közlekedés, és az elvárható utazási kényelem biztosításának követelménye alól.

**3. A szolgáltatások változtatása, menetrend-módosítás**

A menetrend módosítását – beleértve járat megszüntetését, új vonal vagy járat bevezetését, megállóhely megszüntetését, áthelyezését, kihagyását, új megállóhely létesítését, az indulási, illetőleg érkezési időpontok megváltoztatását – bármelyik fél kezdeményezheti. A tervezett módosításokra nézve a kezdeményező személyétől függetlenül a Szolgáltatónak hatáselemzést kell készítenie – a kezdeményező költségére – amely bemutatja a módosítás utasforgalmi következményeit, csatlakozásokkal, átszállási lehetőségekkel való összefüggéseit, műszaki és személyi feltételeit, valamint pénzügyi hatását.

A Szolgáltató a Szerződés fennállásának időtartama alatt köteles figyelemmel kísérni az utasforgalom alakulását és az utazási igények változását, és azok függvényében – szükség szerint – a menetrend módosítását kezdeményezni. A menetrend módosítását a Szolgáltató a tervezett változtatást legalább 30 nappal megelőzően, írásban, az előzőek szerinti hatáselemzés benyújtásával kezdeményezheti. Rendkívüli vagy sürgős helyzet megoldását célzó esetben kisebb módosítást a Szolgáltató az Önkormányzat előzetes tájékoztatásával is végrehajthat.

Fejlesztési igénnyel vagy jelentős szervezési intézkedésekkel járó szolgáltatásbővítésre az Önkormányzat legalább 3 hónapos határidő biztosításával kérheti fel a Szolgáltatót. A Szolgáltató ennél rövidebb határidőre is vállalhatja a teljesítést.

A menetrend Szolgáltató által kezdeményezett és Önkormányzat által jóváhagyott, illetőleg Önkormányzat által kezdeményezett és a Szolgáltató által elfogadott évközi módosítását a Szerződést módosító záradékba kell foglalni, amely a Szerződés elválaszthatatlan részét képezi azzal, hogy az éves menetrendi időszak kezdő napján minden menetrend-módosító záradék hatályát veszti, és a Szerződés melléklete helyébe mindenkor a jóváhagyott új menetrend lép.

Évközi menetrend-módosítás esetén – ide nem értve a rendkívüli vagy sürgős helyzet megoldását célzó menetrend-változást – a Szolgáltató köteles gondoskodni annak hirdetményben való közzétételéről az érintett utasforgalmi létesítményeknél, a helyi lapban, valamint a város honlapján a változást megelőzően legalább 15 nappal.

**4. Szolgáltatási színvonal, minőség**

A Szolgáltatónak folyamatosan kiemelt figyelmet kell fordítania az általa nyújtott szolgáltatások minőségére, különös tekintettel:

* a járatok pontosságára, menetrendszerűségére,
* a zsúfoltságmentességre,
* járművek tisztaságára,
* a megbízható, mindenkor aktuális információkat biztosító utas-tájékoztatásra,
* az utasokkal való udvarias, segítőkész bánásmódra és az utas-panaszok kezelésére,
* az utasok jegyellenőrzésére

Az esetleges járatkimaradásokról és a 10 percet meghaladó késésekről (az ok feltüntetésével), a jegyellenőrzésekről, valamint az utas-panaszokról, a megtett intézkedésekről a Szolgáltató köteles mindenkor ellenőrizhető, naplószerű nyilvántartást vezetni és arról havonta az Önkormányzatnak írásban beszámolni.

Szolgáltató vállalja, hogy lehetőség szerint a településen lakó, helyi sofőröket alkalmaz.

A szolgáltatási színvonalat az Önkormányzat a VI. fejezet 3. pontjában foglaltak szerint eljárva ellenőrzi.

A menetrend be nem tartásáért a Szolgáltatót a vonatkozó rendeletben előírtak szerint kártérítési kötelezettség terheli az utasokkal szemben.

#### IV. Működési feltételek

**1. Általános feltételek, a Szolgáltató felelőssége**

A Szerződésben foglalt közszolgáltatási tevékenység ellátásához szükséges járműveket és egyéb eszközöket, az üzemeltetés műszaki és személyi feltételeit a Szolgáltató biztosítja. A Szolgáltató lehetőségei szerint gondoskodik a közszolgáltatás folyamatos és biztonságos teljesítéséhez szükséges fejlesztések, különösen az indokolt járműcserék megvalósításáról, valamint az eszközök rendeltetésszerű használatra alkalmas állapotban tartásáról, azok javításáról, karbantartásáról.

A szolgáltatások szervezése és irányítása tekintetében – a Szerződésben rögzített szabályok betartása mellett – a Szolgáltató rendelkezik minden jogkörrel. A Szolgáltató kötelezettséget vállal arra, hogy mindenkor biztosítja a zavartalan működéshez szükséges személyi és szervezeti feltételeket, gondoskodik a tevékenység és annak veszélyes üzem jellege által megkövetelt irányítási, szabályozási, szervezési, ellenőrzési és nyilvántartási feladatok ellátásáról. A Szolgáltató felelősséget vállal az üzemével, tevékenységével kapcsolatos valamennyi előírás, így különösen baleset-, tűz- és környezetvédelmi, továbbá a munkaügyi – és egészségügyi előírások betartásáért, illetve betartatásáért.

A Szolgáltató tevékenységét csak a jogszabályban meghatározott, menetrend szerinti személyszállításra jogosító, érvényes autóbuszos személyszállító engedély birtokában végezheti, amely – másolatban – a Szerződés mellékletét képezi.

**2. Személyi feltételek**

A Szolgáltató ügyvezetői teendőit és a személyszállítás szakmai irányítását a Szerződés mellékletében megnevezett – az autóbuszos személyszállító engedély kiadásához a közlekedési hatóságnál bejelentett – személyek látják el. A vezető és/vagy a szakmai irányító személyének változását a Szolgáltató köteles az Önkormányzatnak bejelenteni, és a változás hatósági nyilvántartásba vételét követően annak tényét igazolni.

A Szolgáltató szavatolja, hogy a közszolgáltatási és ahhoz kapcsolódó tevékenységek ellátásában alkalmazottként vagy egyéb jogviszony alapján közreműködő személyek mindenkor megfelelnek a tevékenységükre vonatkozó szakmai, képesítési, alkalmassági és egészségügyi követelményeknek, és szolgálatot csak biztonságos munkavégzésre alkalmas állapotban teljesítenek.

A Szolgáltató az utasokkal közvetlen kapcsolatban álló munkavállalóinak a saját jelzésével ellátott formaruhát biztosít, amelyet szolgálatban viselni kötelesek, kivéve a Szolgáltató bevétel ellenőrzését végző vállalkozások képviselőit.

**3. Az üzemeltetéshez szükséges vagyoni eszközök és azok használata**

A Szolgáltató vállalja a Szerződés tárgyát képező közszolgáltatási tevékenység ellátásához szükséges infrastruktúra és egyéb tárgyi eszköz biztosítását, kivéve, ha jogszabály azt más hatáskörébe utalja. A vagyoni eszközök biztosítása történhet bérleti szerződés, lízingszerződés, pénzügyi lízingszerződés vagy bármely egyéb, a Szolgáltató számára használati jogot eredményező szerződés, megállapodás keretében is, amennyiben az nem jár indokolatlan ráfordítás-növekedéssel. Az eszközök karbantartásának kötelezettsége minden esetben a Szolgáltatót terheli, függetlenül attól, hogy azok saját tulajdonában, kezelésében vagy bérleményében vannak.

A Szolgáltató köteles mindenkor rendelkezésre bocsátani a szükséges járműparkot – ideértve a műszaki meghibásodás, illetőleg a műszaki munkálatok vagy egyéb okok miatt forgalomból kieső járművek pótlását lehetővé tevő tartalék autóbuszokat is – a Szerződés melléklete szerinti mindenkor hatályos menetrendben meghatározott feladatoknak megfelelően.

Amennyiben a Szolgáltató üzemszünet, műszaki meghibásodás, műszaki munkálatok vagy egyéb okok miatt forgalomból kieső járművek pótlásáról négy órán belül nem gondoskodik, az Önkormányzat jogosult más szolgáltatót igénybe venni és ennek teljes költségét jelen szerződéses Szolgáltatóra áthárítani és ezen felül köteles az VI.3.pontban foglalt járatkimaradás esetére vonatkozó kötbért is megfizetni.

Menetrend szerinti járatként csak a közlekedési hatóság által műszaki vizsgálat alapján közforgalmú közlekedésre alkalmasnak minősített, a vonatkozó rendeletben előírtak szerint felszerelt és feliratozott, hitelesített jegykezelő berendezéssel ellátott, az utasforgalomnak megfelelő befogadóképességű, kellő tisztaságú jármű üzemeltethető.

Autóbusz közúton csak kivételesen indokolt esetben, a közút kezelőjének vagy tulajdonosának engedélyével tárolható éjszaka.

A járatok a vonatkozó rendeletnek megfelelően csak a közlekedési hatóság által e célra kijelölt útvonalon közlekedtethetőek és csak engedélyezett megállókat, illetve végállomásokat használhatnak.

**4. Megállóhelyek**

Az Önkormányzat vállalja, hogy a járati útvonalakon autóbusz-fordulók, és megállóhelyek megfelelő állapotáról, a balesetmentes közlekedés feltételeiről gondoskodik (megállóhely-burkolat takarítása, téli csúszásmentesítés, egyéb akadályok elhárítása, stb.)

Az Önkormányzat tudomásul veszi, hogy ilyen akadályoztatás miatt a Szolgáltató az érintett járati forgalmat szünetelteti az akadály elhárításáig.

Az Önkormányzat vállalja, hogy a járati útvonalat érintő építkezésre, útfelbontásra csak a Szolgáltatóval történt egyeztetés után ad ki engedélyt.

**5. Biztosítások**

A közszolgáltatási tevékenységgel összefüggő kockázatokat a Szolgáltató viseli. E kockázatok ellen a szolgáltatás megkezdésétől köteles ésszerű módon a lehető legteljesebb mértékben biztosítási fedezettséget létrehozni, kellően fizetőképes, megfelelő biztosítótársaságnál, s azt a szolgáltatási időszak alatt folyamatosan fenntartani. A biztosításnak ki kell terjednie a szállított utasoknak és harmadik személyeknek okozott károkra is

**6.Alvállalkozó**

A Szolgáltató a Szerződés tárgyát képező helyi közszolgáltatási feladatok ellátásába a jelen szerződés megkötését megalapozó pályázat pályázati kiírásában és az arra benyújtott, nyertes ajánlatában foglaltak szerint nem jogosult alvállalkozót, illetőleg alvállalkozókat bevonni.

#### V. Gazdálkodási feltételek

**1. Általános feltételek**

A Szolgáltatót illeti meg minden, a közszolgáltatásból származó és azzal összefüggő bevétel, ideértve a menetdíjbevételt, a szolgáltatási díjakat, az utasokat jogszabály alapján megillető kedvezmények után járó fogyasztói árkiegészítést, az utasok által fizetett pótdíjakat, reklám felületek értékesítéséből származó és valamennyi egyéb bevételt.

**2. A viteldíjak, áralkalmazási feltételek**

Az autóbusz-közlekedésre vonatkozó tarifákat, díjszabási és utazási feltételeket (pótdíjak összegét) az Önkormányzat képviselő-testülete állapítja meg.

A Szolgáltató az éves menetrend-tervezet, a prognosztizálható költségek, illetve az utazási kereslet alakulása alapján évente egy alkalommal tarifajavaslatot készít. A tarifajavaslat tartalmi követelményeit az Önkormányzat határozhatja meg.

Az Önkormányzat szavatolja, hogy az árak meghatározásánál mindenkor figyelembe veszi az infláció alakulását – kiemelten az üzemanyagárak, az autóbusz beszerzési árak és a járműjavítási, fenntartási szolgáltatások árszínvonalának változását –, valamint az ágazati, annak hiányában, az országos bérmegállapodásban rögzített feltételeket, továbbá a díjszínvonal utasforgalomra gyakorolt hatását.

A Szolgáltató az általa alkalmazni kívánt díjakat a meghirdetett mindenkori legmagasabb hatósági áron belül jogosult saját hatáskörben megállapítani és szedni. Az utazási igazolványok (menet és bérletjegyek) értékesítésébe megbízottakat, bizományosokat is bevonhat.

A Szolgáltató köteles az utasoknak a vonatkozó jogszabály által előírt módon és mértékben utazási kedvezményt nyújtani, amelyek után a vonatkozó törvényben meghatározott módon és mértékben fogyasztói árkiegészítésre jogosult.

Az utazási igazolványokon fel kell tüntetni a Szolgáltató jelzését, a térbeli és időbeli érvényességet, az árat, kedvezmény esetén a jogosultságot és a kedvezmény mértékét és azokat nyilvántartás, elszámolás és ellenőrzés céljából azonosító betű- és számjelzéssel kell ellátni és szigorú számadású kötelezettség alá vont nyomtatványként kell kezelni.

Az alkalmazott jegyfajtákat, azok árát, az áralkalmazás feltételeit és a jegykezelés módját szabályzatban kell rögzíteni. A Szolgáltató köteles a szabályzatot az utasok számára közzétenni, és annak 1 példányát az Önkormányzatnak benyújtani.

**3. Számvitel, elszámolás**

A Szolgáltató a Szerződés tárgyát képező közszolgáltatási tevékenységéről a szolgáltatási időszak kezdő napjától belső nyilvántartásában köteles elkülönített elszámolást vezetni a vonatkozó jogszabályok szerint.

**4. Ellenszolgáltatás és annak megfizetése**

A Szolgáltatót az utasoktól beszedett díjak, pótdíjak és az államtól befolyt árkiegészítési és egyéb bevételeken felül havonta bruttó …… forint szolgáltatási díj (önkormányzati költség-hozzájárulás) illeti meg, melyet havonta fizet meg az Önkormányzat tárgyhónapot követő hónap 15-éig.

A Szolgáltatót 2022. évtől évente legfeljebb a Statisztikai Hivatal által megállapított előző évi infláció mértékével növelt önkormányzati költség hozzájárulás illeti meg.

VI. Információs kötelezettségek, ellenőrzés

**1. Nyilvántartások, tájékoztatási kötelezettségek**

A Szolgáltató szavatolja, hogy a Szerződésben foglalt nyilvántartási kötelezettségeken túl mindenkor gondoskodik az üzletvitelhez általánosan előírt és szokásos, továbbá a közszolgáltatási tevékenységre nézve indokolt nyilvántartások naprakész, szabályszerű vezetéséről.

**2. Beszámolás, adatszolgáltatás**

A Szolgáltató köteles minden év június 30. napjáig beszámolót benyújtani az Önkormányzatnak, amely alkalmas a megelőző évi közszolgáltatási tevékenységének mennyiségi, minőségi és gazdasági szempontú értékelésére.

A beszámolónak a Szerződésben foglaltak teljesítésével összefüggő minden lényeges tény és körülmény ismertetése mellett tartalmaznia kell:

* az indított járatok számát,
* a kilométer-teljesítményt,
* férőhelykilométer-teljesítményt,
* a bevételekről készített részletes kimutatást,
* a szolgáltatásra vonatkozó üzemi (üzleti) ráfordítás összegét,
* az üzemeltetett autóbuszok adatait,
* a késett és kimaradt járatok számát,
* az utas-panaszokról készített tájékoztatót.

**3. Ellenőrzés, szankciók**

A Szerződés fennállásának időtartama alatt az Önkormányzat jogosult ellenőrizni a Szolgáltató működését és a Szerződésben foglaltak teljesítését.

Az Önkormányzat szavatolja, hogy az ellenőrzés során tudomására jutott, a Szolgáltató üzletmenetét érintő tényeket, adatokat, mindenkor titoktartással kezeli, és azokat nem hozza illetéktelen harmadik személyek tudomására, kivéve a nyilvános adatokat.

Amennyiben a Szolgáltató a szolgáltatást saját hibájából nem megfelelő színvonalon bonyolítja le, kötbér fizetésére köteles, mely az aktuális havi szolgáltatási díjból vissza nem térítendően levonásra kerül. A kötbér mértéke:

 a) Járatkimaradás: 15.000 Ft/eset,

 b) Jogos utas panasz: 15.000 Ft/eset

Ha az ellenőrzés során az Önkormányzat tudomására jutott körülményekből megállapítható, hogy azok nem állnak összhangban, a Szerződésben foglalt jogokkal és kötelezettségekkel, az Önkormányzat ésszerű határidő kitűzésével felszólítja a Szolgáltatót megfelelő magyarázat adására, illetőleg a jogsértő körülmények meghatározott időn belüli kiküszöbölésére.

**VII. Felek közötti együttműködés**

**1. Általános szabályok**

A Szerződésben foglaltak teljesülését a Felek évente, a Szolgáltató beszámolójának benyújtását követő 90 napon belül, az ellenőrzések tapasztalatait is figyelembe véve közösen kiértékelik. Az értékelés megállapításait és a Szerződés teljesítésével összefüggő esetleges teendőket jegyzőkönyvben rögzítik, amely a Szerződés elválaszthatatlan részét fogja képezni.

A Felek kölcsönösen vállalják, hogy bármely olyan körülmény felmerülése esetén, amely a Szerződés tárgyát képező közszolgáltatási tevékenység végzését akadályozza, vagy megnehezíti, egymással egyeztetnek és minden tőlük telhetőt megtesznek a körülmények feltárása és a közszolgáltatás ellátását gátló okok kiküszöbölésére.

**2. Szerződés módosítása, kiegészítése**

A Szerződést – az abban tételesen megjelölt eseteken túlmenően – a Felek kölcsönös érdekeltség esetén közös megegyezéssel módosíthatják. A módosítás nem állhat ellentétben a közforgalmú közlekedés érdekeivel, közérdeket nem sérthet.

A Szerződés módosítását a változtatásban érdekelt fél írásban kezdeményezheti a másik félnél, megjelölve, hogy azt milyen okból és milyen körben kéri.

A kérés kézhezvételét követő 30 napon belül a Felek megtárgyalják a Szerződés módosításának közös megegyezéssel történő lehetőségét, és a Szerződést a vonatkozó jogszabályok, valamint méltányos érdekeik figyelembe vételével, egybehangzó akarattal módosíthatják.

**VIII. A szerződés megszűnése**

**1. A Szerződés megszűnik**

* a Szolgáltató autóbusszal végzett személyszállításra való jogosultságának elvesztésével, az autóbuszos személyszállító engedély jogerős visszavonásának időpontjában;
* a Szolgáltató jogutód nélküli megszűnésével, annak időpontjában;
* rendkívüli felmondással;
* a meghatározott szolgáltatási időszak lejártával.

**2. Rendkívüli felmondás**

A Szerződést a Felek a Szerződés I.2. pontjában meghatározott időre kötik és az csak rendkívüli esetben, nyomós indokok alapján, előzetes írásbeli felszólítást és türelmi idő eredménytelen elteltét követően mondható fel.

***Rendkívüli felmondás az Önkormányzat részéről***

Az Önkormányzat a Szerződést abban az esetben mondhatja fel, ha

* a Szolgáltató a közszolgáltatás ellátása során a tevékenységére vonatkozó jogszabályokat vagy hatósági előírásokat ismételten (egymás után legalább két alkalommal) megsérti és a jogsértés tényét hatóság jogerősen megállapítja;
* a Szolgáltató a Szerződésben meghatározott lényeges kötelezettségét neki felróhatóan súlyosan megsérti és a szerződésszegést az Önkormányzat írásbeli felszólítása ellenére, az abban foglalt határidőre nem orvosolja.

Rendkívüli felmondásra okot adó súlyos jogsértés, illetőleg szerződésszegés körébe tartozik a Szolgáltató részéről különösen

* a közszolgáltatási tevékenység gyakorlásával összefüggő, büntetőjogi felelősségre vonással vagy jelentős anyagi károkozással járó cselekmény,
* a közlekedésbiztonsági, környezet-, munka-, tűzvédelmi előírások Szolgáltatónak bizonyítottan felróható emberi életet követelő megszegése,
* a közszolgáltatási tevékenység saját hibájából történő teljes körű félbeszakítása, szüneteltetése, abbahagyása,
* a mindenkor hatályos menetrendi előírások rendszeres megszegése,
* az utazóközönség jogainak durva és ismétlődő megsértése,
* a közszolgáltatási tevékenység gyakorlásához szükséges, a Szolgáltató által biztosítandó személyi és dologi feltételek hiánya,
* a közszolgáltatási jogok engedély nélküli átruházása.

Felmondásra okot adó esetben az Önkormányzat a helyzetnek megfelelő, ésszerű határidő megjelölésével felszólítja a Szolgáltatót a szerződésszegés kiküszöbölésére, illetőleg a további szerződésszegéstől való tartózkodásra. Amennyiben a Szolgáltató a felszólításnak az Önkormányzat által szabott türelmi időn belül nem tesz eleget, és a szerződésszegő helyzet továbbra is fennáll, vagy ismételt szerződésszegés történik, úgy az Önkormányzat a Szolgáltatóhoz intézett levélben jogosult a Szerződést felmondani.

***Rendkívüli felmondás a Szolgáltató részéről***

A Szolgáltató abban az esetben jogosult a Szerződést felmondani, ha

* az Önkormányzat a Szerződésben foglalt kötelezettségét súlyosan megsérti és a Szolgáltató írásbeli felhívása ellenére nem tesz intézkedéseket az adott helyzetnek megfelelő határidővel,
* a Szerződés megkötésének vagy közös megegyezésen alapuló módosításának időpontjában a közszolgáltatási jogok gyakorlásával összefüggésben fennálló körülmények a Szolgáltató által bizonyítottan és rajta kívül álló okokra visszavezethetően oly mértékben megváltoznak, hogy a szerződésszerű teljesítés a Szolgáltatótól nem várható el, és a Szerződés feltételeinek módosításában a Felek a VII. fejezet 2. pontjában szabályozott módon nem jutnak közös megegyezésre.

Súlyos szerződésszegésnek minősül különösen, ha az Önkormányzat

* a Szolgáltató közszolgáltatási jogait a Szerződésben meg nem engedett módon korlátozza,
* intézkedésével vagy szükséges intézkedés elmulasztásával akadályozza vagy lehetetlenné teszi a Szerződésben foglalt közszolgáltatások teljesítését, vagy jelentős kárt okoz a Szolgáltatónak,
* a Szerződésben vállalt kötelezettségeinek nem tesz eleget.

Az Önkormányzat részéről fennálló szerződésszegés esetén a Szolgáltató az azt bizonyító tények és körülmények leírásával felhívja az Önkormányzatot a szerződésszerű állapot helyreállítására vagy az annak céljából történő egyeztetésre. Amennyiben az Önkormányzat a bizonyított szerződésszegés kiküszöbölésére az adott helyzetnek megfelelő határidővel nem tesz intézkedéseket és a szerződésszegő állapot továbbra is fennáll, úgy a Szolgáltató a Szerződést az Önkormányzathoz intézett levélben felmondhatja. A szerződésnek a Szolgáltató által történő jogszerű rendkívüli felmondása esetén a Szolgáltató az Önkormányzat részéről teljes körű kártérítésre jogosult a polgári jog általános szabályai szerint.

A rendkívüli felmondásnak minden esetben tartalmaznia kell

* a felmondás előzményeit,
* a felmondás okát és az annak jogszerűségére vonatkozó hivatkozást, beleértve a bizonyító tények és körülmények leírását,
* a közszolgáltatási jogok megszűnésének, illetőleg a közszolgáltatási tevékenység megszüntetésének határidejét, amely a felmondás keltétől számított 6. hónap utolsó napja.

**3. A szerződés lejárta**

A Szolgáltató Szerződésben biztosított közszolgáltatói jogosultsága a szerződés megszűntetésével, vagy a szolgáltatási időszak záró napjával szűnik meg. Az ezt követő időszakra az Önkormányzat a jogszabályokban előírtak szerint eljárva, pályázati eljárás keretében választja ki az új szolgáltatót.

####  IX. Egyéb rendelkezések

A szerződő Felek a Szerződés megkötésével, értelmezésével, teljesítésével, megszegésével, és az abból eredő következményekkel kapcsolatban felmerült minden jogvitát, beleértve a bármelyik fél által gyakorolt felmondás jogszerűségére vonatkozó vitát is, békés úton egyeztetnek. Ennek során jogi képviselőik bevonásával megegyezésre törekednek. Amennyiben a tárgyalások a vita felmerülésétől számított 30 napon belül nem vezetnek eredményre, a közszolgáltatási jogviszonnyal összefüggő valamennyi jogvita tekintetében az illetékes Gödöllői Járásbíróság, mint elsőfokú bíróság illetékes.

A Szerződésben nem szabályozott kérdésekben az autóbusszal végzett menetrend szerinti személyszállításról szóló 2012. évi XLI. törvényt, a közúti személyszállítási szerződésekről szóló 20/1981. (VI.19.) Mt rendeletet, a Polgári Törvénykönyvről szóló 2013. évi V. törvényt, valamint a Felek jogviszonyára irányadó és hatályos egyéb jogszabályokat kell alkalmazni.